**Хатохобеј** (тобиски и англиски: *Hatohobei*) — најјужна сојузна држава (покраина) во Палау. Оваа сојузна држава е составена од островот Тоби и *Хеленовиот Гребен*. Според уставот на Палау во оваа држава спаѓа и *Транзитниот Гребен*, најјужна географска маса на Палау, но сепак тоа се однесува на подводен песочен гребен. Вкупната површина на оваа сојузна држава е 0.88 км2. Овие острови, заедно со Сонсорол, ги сочинуваат Југозападните Палауански Острови.

Историја
--------

Во декември 2012 година државата претрпела силен удар и големи штети од тајфунот „Бофа". Луѓето од Хатохобеј биле евакуирани во Акебесанг во Корор. Вкупно имало 41 лице од островот Тоби и 3 од Хеленовиот Гребен. По тајфунот, државата им дала земјиште на луѓето од Хатохобеј во Сонсорол и сега живеат таму, наместо на Тоби.

Демографија
-----------

Според податоците од 2014 година, државата имала население од 40 жители, а историски гледано во 1962 година имала 80 жители, во 1995 имала 51 жител и во 2000 имала 23 жители. Службени јазици во оваа сојузна држава се англиски, тобиски и сонсоролски јазик.

| бр. | остров | сателитскаснимка | површина(км2) | население 2016 | координати |
| --- | --- | --- | --- | --- | --- |
| 1 | Тоби (*Hatohobei*) |  | 0.85 | 40 | 03°00′22″N 131°07′26″E﻿ / ﻿3.00611° СГШ; 131.12389° ИГД﻿ / 3.00611; 131.12389﻿ (Tobi) |
| 2 | Хеленов Гребен (*Hotsarihie*) |  | 0.03 | 3 | 02°57′N 131°47′E﻿ / ﻿2.950° СГШ; 131.783° ИГД﻿ / 2.950; 131.783﻿ (Helen Reef) |
| 3 | Транзитен Гребен (*Pieraurou*) | - | - | - | 02°47′N 132°32′E﻿ / ﻿2.783° СГШ; 132.533° ИГД﻿ / 2.783; 132.533﻿ (Transit Reef) |
|  | Хатохобеј |  | 0.88 | 43 |   |

Острови
-------

### Остров Тоби

Главна статија: Остров Тоби
Куќа во Тоби во 1971 година.
Островот има вкупна површина од 0.6 км2 и се наоѓа во сојузната држава Хатохобеј во Палау. Островот е еден од најјужните во државата, заедно со Хеленовиот Гребен и Транзитниот Гребен. Целата сојузна држава Хатохобеј има 43 жители според податоците од 2016 година, а на островот Тоби живеат 40. Останатите живеат на Хеленовиот Гребен. Сите во државата зборуваат на тобиски јазик. Вкупната должина на островот е 1.6 километри, а широк е 0.8 километри. На островот се наоѓало селото Хатохобеј, кое било главен град на сојузната држава.

### Хеленов Гребен

Карта на Хеленовиот Гребен.
Хеленов Остров.
Поглед кон Хеленовиот Остров.
Хеленовиот Гребен (*Hotsarihie*) е на 70 километри источно од островот Тоби. Гребенот е всушност подводен атол, а само едно мало островче е видливо над водната површина. Атолот е долг 25 километри и широк е околу 10 километри. Лагуната на островот има вкупна површина од 103 км2, а вкупната површина на целиот атол е 163 км2. Влезот во лагуната е на западната страна. Јужно од каналот/ влезот се наоѓа Раун Рок, карпеста формација која повремено се суши. Лагуната има 85 видливи гребенести формации.

Кога има осека, водата од лагуната истекува од сите страни и тогаш гребенот е видлив. Само мал број делови од гребенот се постојано суви.

Единствениот остров од Хеленовиот Гребен е острово Хелен. Островот се наоѓа во северниот дел на гребенот и во споредба со гребенот островот е многу мал. Хеленовиот Остров е широк од 20 до 40 метри, а дол е 400 метри. Вкупната површина на островот е 0.03 км2. Островот не е населен. На островот има ренџерска станица која го заштитува гребенот. Таа работи во текот на целата година и има постојано 3 вработени лица. Од Европејците гребенот бил откриен во 1773 година од Фелипе Томпсон кој го именувал како „Сан Феликс".

### Транзитен Гребен

Сателитска снимка на претпоставената местоположба на Транзитниот Гребен.
Транзитниот Гребен (*Pieraurou*) на некои карти се позицинира на околу 50 километри источно од Хеленовиот Гребен. Овој гребен се именува како остров во уставот на државата и воедно е најјужна географска форма на државата. Како остров сепак е оспорен и често не се појавува во списоците на острови во овој регион на Океанија. Всушност, најверојатен опис е дека сепак името се однесува за подводен песочен масив.

Образование
-----------

Образовните активности и институции се дел од Министерството за образование на Палау. Во Хатохобеј има едно основно училиште кое е отворено во 1962 година и има еден наставник. Децата од Хатохобеј своето средно образование го продолжуваат во Корор, каде се наоѓа единственото државно средно училиште.

Наводи
------

* Палау
* Тобиски јазик
* Остров Тоби

Наводи
------

1. ↑
2. ↑  Основни информации за островот Тоби на англиски јазик.
3. ↑  Brand, Donald D. *The Pacific Basin: A History of its Geographical Explorations* The American Geographical Society, New York, 1967, p.132.
4. ↑  "Hatohobei Elementary School." Ministry of Education (Palau). Посетено на February 22, 2018.
5. ↑  "About Архивирано на 3 март 2018 г.." Palau High School. Посетено на February 22, 2018.

Надворешни врски
----------------

* Проект Хеленов Гребен, *Seacology*


|  |  |  |  |  |
| --- | --- | --- | --- | --- |
| 

| * п
* р
* у
Сојузни држави во Палау |
| --- |
|  |
| 
Ајмелик **·**  Ајрај **·**  Ангаур **·**  Хатохобеј **·**  Кајангел **·**  Корор **·**  Мелекеок **·**  Нгарард **·**  Нгарчелонг **·**  Нгардмау **·**  Нгаремленгуј **·**  Нгатпанг **·**  Нгчесар **·**  Нгивал **·**  Пелелиу **·**  Сонсорол
 | Знаме на Палау |

 |